ORI ดีดบวก 6% รับข่าวจ่อโอน 2 โครงการใหม่ 3 พันล้าน หนุนยอดขาย-รายได้โตตามเป้า
ORI ดีดบวก 6% รับข่าวจ่อโอน 2 โครงการใหม่ 3 พันล้าน หนุนยอดขาย-รายได้โตตามเป้า โดย ณ เวลา 10.13 น. อยู่ที่ระดับ 6.80 บาท บวก 0.40 บาท หรือ 6.25% สูงสุดที่ระดับ 6.85 บาท ต่ำสุดที่ระดับ 6.70 บาท มูลค่าการซื้อขาย 103.86 ล้านบาท
19 พ.ย. 2561

ผู้สื่อข่าวรายงานว่า ราคาหุ้น บริษัท ออริจิ้น พร็อพเพอร์ตี้ จำกัด (มหาชน) หรือ ORI ณ เวลา 10.13 น. อยู่ที่ระดับ 6.80 บาท บวก 0.40 บาท หรือ 6.25% สูงสุดที่ระดับ 6.85 บาท ต่ำสุดที่ระดับ 6.70 บาท มูลค่าการซื้อขาย 103.86 ล้านบาท

โดยราคาหุ้น ORI ปรับตัวขึ้นมาในแดนบวกวันนี้เป็นวันแรก หลังถูกแรงขายอย่างหนักยาวกว่า 5 วันติด นับตั้งแต่ราคาหุ้นปิดที่ระดับ 8.80 บาท ตั้งแต่วันที่ 9 พ.ย. 61
ทั้งนี้ปัจจัยส่งผลให้ราคาหุ้นปรับตัวขึ้นแรงในวันนี้ คาดมาจากการรายงานข่าวว่า บริษัทเตรียมเปิดโอน 2 โครงการใหม่ในไตรมาส 4/2561 มูลค่ารวมกว่า 3,000 ล้านบาท พร้อมเปิดอีก 3 โครงการ รวมมูลค่าโครงการกว่า 14,900 ล้านบาท หนุนยอดขาย-รายได้ในปีนี้ตามเป้าหมาย
อนึ่ง นายพีระพงศ์ จรูญเอก ประธานเจ้าหน้าที่บริหาร ORI  ปิดเผยว่า ในไตรมาส 4/2561 บริษัทมีโครงการใหม่แล้วเสร็จพร้อมโอน ได้แก่ โครงการนอตติ้ง ฮิลล์ สุขุมวิท 105 (Notting Hill Sukhumvit 105) มูลค่าโครงการ 2,350 ล้านบาท ที่สร้างเสร็จเร็วกว่าแผน พร้อมโอนกรรมสิทธิ์ได้ทันที
ทั้งนี้มี Secure Backlog แล้วถึง 80% และโครงการนอตติ้ง ฮิลล์ จตุจักร อินเตอร์เชนจ์ (Notting Hill Jatujak-Interchange) มูลค่าโครงการ 650 ล้านบาท มี Secure Backlog แล้วถึงกว่า 95%  ผนวกกับความตั้งใจดำเนินงานก่อสร้างอย่างเต็มที่ให้แล้วเสร็จตามแผน ทำให้บริษัทมีความมั่นใจว่าจะมีการรับรู้รายได้อย่างต่อเนื่อง
ขณะเดียวกัน ช่วงไตรมาส 4 บริษัทเดินหน้าเปิดขายโครงการใหม่อย่างเป็นทางการอีก 3 โครงการ ได้แก่ 1. โครงการพาร์ค ออริจิ้น ทองหล่อ มูลค่าโครงการ 12,000 ล้านบาท 2. โครงการบริทาเนียเมกา ทาวน์ บางนา มูลค่าโครงการ 1,900 ล้านบาท และ 3. โครงการบริทาเนียบางนา สุวรรณภูมิ มูลค่าโครงการ 1,000 ล้านบาท รวมมูลค่าโครงการกว่า 14,900 ล้านบาท